REPUBLIKA SRBIJA

NARODNA SKUPŠTINA

Odbor za ustavna pitanja

i zakonodavstvo

04 Broj: 06-2/85-23

24. april 2023. godine

B e o g r a d

Z A P I S N I K

21. SEDNICE ODBORA ZA USTAVNA PITANjA I ZAKONODAVSTVO ODRŽANE 12. APRILA 2023. GODINE

 Sednica je počela u 12,00 časova.

 Sednicom je predsedavala Jelena Žarić Kovačević, predsednik Odbora.

 Sednici su prisustvovali članovi Odbora: Žika Bujuklić, Aleksandar Olenik, Nenad Mitrović, Sanja Jefić Branković, Uglješa Mrdić, Dubravka Kralj, Olja Petrović, Zoran Tomić, Ljubinko Đurković, Nebojša Cakić, Pavle Grbović, Vladimir Gajić i Milica Nikolić.

Sednici su prisustvovali Jelena Milivojević, zamenik člana Odbora Sanje Lakić i Marko Ristić, zamenik člana Odbora Dragana Nikolića.

Sednici nije prisustvovao Dragan Vulić, član Odbora, kao ni njegov zamenik.

Sednici Odbora prisustvovao je narodni poslanik Robert Kozma.

Na predlog predsednika, Odbor je većinom glasova utvrdio sledeći

**D n e v n i r e d:**

 - Usvajanje zapisnika 20. sednice Odbora,

1. Javni razgovor sa kandidatima za Zaštitnika građana;

2. Utvrđivanje Predloga odluke o izboru Zaštitnika građana.

Pre prelaska na odlučivanje o tačkama dnevnog reda, Odbor je jednoglasno (16 glasova za) usvojio zapisnik 20. sednice Odbora.

**Prva tačka dnevnog reda**: Javni razgovor sa kandidatima za Zaštitnika građana

Pre prelaska na Javni razgovor sa kandidatima za Zaštitnika građana, predsednik Odbora podsetila je na sledeće:

- na osnovu člana 6. stav 3. Zakona o Zaštitniku građana, predsednik Narodne skupštine doneo je Odluku o raspisivanju Javnog poziva za prijavljivanje kandidata za Zaštitnika građana. Ova odluka, odnosno Javni poziv, objavljen je 11. februara na veb prezentaciji Narodne skupštine i dnevnom listu „Politika“;

- na Javni poziv, u roku, pristiglo je pet prijava, uz koje su podnosioci priložili svoje biografije i dokaze o ispunjenosti uslova iz člana 7. Zakona o Zaštitniku građana;

- na Javni poziv prijavili su se: Milan Antonijević, Nataša Tanjević, Miloš R. Janković, Zoran Pašalić i Robert Sepi;

- u skladu sa članom 6. stav 7. Zakona o Zaštitniku građana, Odbor je na sednici održanoj 24. marta utvrdio Spisak prijavljenih lica koja ispunjavaju uslove za izbor na funkciju Zaštitnika građana i koji je nakon sednice objavljen na veb-prezentaciji Narodne skupštine, sa njihovim biografijama;

- na istoj sednici, članovi Odbora su se saglasili da Odbor dopisom pozove sve poslaničke grupe u Narodnoj skupštini da u periodu od 8. aprila zaključno sa 12. aprilom, shodno članu 6. stav 8. Zakona o Zaštitniku građana, sa Spiska prijavljenih lica koji ispunjavaju uslove za izbor na funkciju Zaštitnika građana predlože kandidata za Zaštitnika građana, kao i da poslanička grupa koja ne dostavi svoj predlog zaključno sa 12. aprilom, smatraće se da nema predlog za kandidata za Zaštitnika građana. U prilogu ovog dopisa poslaničkim grupama dostavljen je Spisak prijavljenih lica koji ispunjavaju uslove za izbor na funkciju Zaštitnika građana, sa njihovim biografijama.

Zaključno sa 12. aprilom, predloge kandidata za Zaštitnika građana dostavile su sledeće poslaničke grupe i to:

- Poslanička grupa Ujedinjeni - SSP, PSG, PREOKRET, SLOGA i poslanička grupa Zeleno-levi klub, Ne davimo Beograd, MORAMO, i poslanička grupa Moramo-Zajedno, koje su za kandidata za Zaštitnika građana predložile Miloša R. Jankovića;

- Poslanička grupa „ALEKSANDAR VUČIĆ-ZAJEDNO MOŽEMO SVE“, poslanička grupa JEDINSTVENA SRBIJA, poslanička grupa SAVEZ VOJVOĐANSKIH MAĐARA, poslanička grupa Socijaldemokratska partija Srbije, poslanička grupa IVICA DAČIĆ-Socijalistička partija Srbije (SPS), poslanička grupa PUPS-Solidarnost i pravda i poslanička grupa Za pomirenje SPP-USS-DSHV, koje su za kandidata za Zaštitnika građana predložile Zorana Pašalića;

- Poslanička grupa Narodna stranka, koja je za kandidata za Zaštitnika građana predložila Natašu Tanjević.

U skladu sa članom 6. stav 12. Zakona o Zaštitniku građana i članom 203. stav 3. Poslovnika Narodne skupštine, Odbor će pre utvrđivanja predloga za izbor Zaštitnika građana obaviti javni razgovor sa kandidatima koje su predložile poslaničke grupe, na kojem će kandidatima omogućiti da iznesu svoje stavove o ulozi i načinu ostvarivanja funkcije Zaštitnika građana.

Imajući u vidu navedeno, obavljeni su javni razgovori sa sledećim kandidatima koji su pozvani na ovu sednicu:

- Miloš R. Janković

- Zoran Pašalić

- Nataša Tanjević.

U diskusiji po ovoj tački dnevnog reda, učestvovali su: Vladimir Gajić, Pavle Grbović, Aleksandar Olenik, Dubravka Kralj, Zoran Tomić, Uglješa Mrdić, Nebojša Cakić, Jelena Milivojević i Robert Kozma.

**Druga tačka dnevnog reda**: Utvrđivanje Predloga odluke o izboru Zaštitnika građana

 Pre prelaska na glasanje, predsednik Odbora je podsetila da se na osnovu člana 6. stav 6. Predlog za izbor Zaštitnika građana utvrđuje većinom glasova od ukupnog broja članova Odbora. Imajući u vidu da Odbor broji 17 članova, potrebna većina je 9 glasova za.

 Nakon toga, pristupilo se pojedinačnom glasanju za svakog kandidata.

Kandidat Miloš R. Janković dobio je 3 glasa za, Zoran Pašalić 10 glasova za i Nataša Tanjević 1 glas za. U skladu sa tim, Odbor je utvrdio Predlog odluke o izboru Zaštitnika građana, tako što je za Zaštitnika građana predložen Zoran Pašalić. Odbor je odlučio da Predlog odluke uputi na odlučivanje Narodnoj skupštini, po hitnom postupku, u skladu sa članom 167. Poslovnika Narodne skupštine.

 Sednica je završena u 15.20 časova.

 Sastavni deo zapisnika čine stenografske beleške.

 SEKRETAR PREDSEDNIK

dr Radoje Cerović Jelena Žarić Kovačević